सिन्धुलीगढी–चपौली–मझुवा सडक निर्माण सुस्त गतिमा
पाँच वर्षअघि बागमती प्रदेश सरकारको सहयोगमा निर्माण सुरु गरिएको १० किलोमिटर लम्बाइको सिन्धुलीगढी–चपौली–मझुवा नागी सडक निर्माणको काम सुस्त बनेको छ ।
बाबुराम देवकोटाचपौली (सिन्धुली), असोज ४ गते । पाँच वर्षअघि बागमती प्रदेश सरकारको सहयोगमा निर्माण सुरु गरिएको १० किलोमिटर लम्बाइको सिन्धुलीगढी–चपौली–मझुवा नागी सडक निर्माणको काम सुस्त बनेको छ । कालोपत्रेसहित दुई वर्षभित्र नै निर्माण पूरा गर्नेगरी २०७५ साल चैत २७ गते ठेक्का सम्झौता भइ निर्माण सुरु भएको सो सडक हालसम्म निर्माण पूरा नहुँदा स्थानीय सास्ती खेप्न बाध्य भएका छन् । सो सडक बागमती प्रदेश सरकारको २४ करोड ४० लाख ६४ हजार रुपियाँ लागतमा लुम्बिनी–आत्रेय जेभिले ठेक्का सम्झौता गरी निर्माण सुरु गरेको स्थानीयले बताएका छन् ।स्थानीयका अनुसार सो सडक प्रस्तावित सिन्धुलीगढी–मझुवा–काफलचौर दुम्जा सडक खण्ड हो । निर्माण सुरु भएको सो सडकले हाल कमलामाई नगरपालिका –३ चपौली र सुनकोसी गाउँपालिका –७ नागीसम्मका बासिन्दालाई सुविधा पुग्छ । हालसम्म सिन्धुलीगढीदेखि चपौलीको भन्ज्याङपोखरीसम्म सडक कालोपत्रे गर्ने तयारी गरेको भए पनि अझै पूरा भएको छैन । सिन्धुलीगढीदेखि चपौली भन्ज्याङपोखरीसम्म करिब सात किलोमिटर लम्बाई सडकमा सबबेसको कामगरी कालोपत्रे गर्न चिप्सहरु छरिएको भए पनि काममा लापर्बाही भएको कमलामाई नगरपालिका –३ का वडाअध्यक्ष खड्गप्रसाद चौलागाईले जानकारी दिनुभयो । उहाँले भन्नुभयो, ‘सडकको स्तरोन्नतिसहित कालोपत्रे गर्न पाँच वर्षअघि काम थालिएको थियो । कामको गति सुस्त र लापर्बाही उस्तै छ । भन्दाभन्दै थाकिसक्यौं ।’सिन्धुलीगढीदेखि भन्ज्याङ्पोखरीसम्म अझै ठाउँ ठाउँमा र भन्ज्याङपोखरीदेखि नागीसम्म सडकको स्तरोन्नति अझै बाँकी रहेको उहाँले सुनाउनुभयो । उहाँका अनुसार सडक निर्माणमा गुणस्तरहीन, कमसल निर्माण सामग्री प्रयोग गरी काम हुँदा सम्पन्न नहुँदै भत्किन थालेको छ । सडक कालोपत्रे गर्ने भन्दै ठेकेदारले असारको अन्तिम सातामा बिल भुक्तानीका लागि गुणस्तरहीन काम गरेको वडाध्यक्ष चौलागाईको भनाइ छ । सो सडक चपौली, मझुवा, नागी, बन्दिपुर, काफलचौरलगायतका ठाउँको बासिन्दाका लागि जिल्ला सदरमुकाम सिन्धुलीमाढी आउने–जाने सडक हो । सब बेससहित कालोपत्रेका लागि चिप्स हालिएको सडकमा अहिले जताततै पानी जमेको, गिटी उप्किएको, छरिएको अवस्था छ । निर्माणाधीन सो सडकको ठाउँ ठाउँमा झरेको पहिरो नियन्त्रण नभएको स्थानीय शिक्षक पुष्पराज देवकोटाले बताउनुभयो । यता प्रादेशिक सडक डिभिजन कार्यालय सिन्धुलीले सो सडक निर्माण पूरा गर्न ठेकेदार कम्पनीलाई ताकेता गरिरहेको जनाएको छ । कार्यालय प्रमुख देवनारायणप्रसाद यादवले पछिल्लो पटक म्याद थप गरिएको समय २०७९ चैतमा नै सकिएको र त्यसपछि म्याद थप नभएको जानकारी दिनुभयो । उहाँले भन्नुभयो, ‘काम ठेकेदारको लापर्बाहीले गुणस्तरहीन भएकाले हाल भुक्तानी रोकेका छौं । एक–डेढ बर्ष अघिसम्म करिब ७० प्रतिशत रकम भुक्तानी भइसकेको छ ।’सडक निर्माण ८० प्रतिशतभन्दा बढी सकिएको ठेकेदार कम्पनीको दाबी छ । उक्त सडक निर्माण व्यवसायीले १३ करोड घटेर २५ करोड रुपियामा ठेक्का सम्झौता गरेका थिए । निर्माण सामग्रीको भाउ बढी रहेको र हालसम्म गरेको कामको पैसा सम्बन्धित निकायबाट भुक्तानी नभएकोले काममा ढिलासुस्ती भएको ठेकेदार रबिन्द्र कुँवरले जानकारी दिनुभयो । 